Poppie se pa in hof toe stiefpa verskynChristo van der Merwe buite die hof. Foto: Phillip Bruwer Kobus Koekemoer het Vrydag weer in die Brits-landdroshof verskyn in verband met die moord op sy driejarige stiefdogter, Poppie van der Merwe. Koekemoer het nuwe regsverteenwoordiging en daar is versoek dat die saak tot 28 November uitgestel word, wanneer Koekemoer gereed sal wees om met sy borgtogaansoek te begin. Die versoek is toegestaan en die saak is uitgestel. Koekemoer bly in aanhouding. Koekemoer was Vrydag in ŉ swart pak geklee. Christo van der Merwe, Poppie se biologiese pa, het die hofverrigtinge bygewoon. Hy het soos talle ander mense in die hof ŉ pienk hemp aangehad ter nagedagtenis aan Poppie. Van der Merwe het buite die hof aan verslaggewers gesê sy hartseer oor die dood van sy dogter is onbeskryflik. “Niemand sal my seer ooit verstaan nie. Die regstelsel het Poppie gefaal.” Hy het ook die polisie en maatskaplike werkers daarvan beskuldig dat hulle eensydig opgetree het. Koekemoer Vrydag in die hof. Foto: Phillip Bruwer “Hulle het net altyd na Louisa [Poppie se ma] se bewerings geluister en my as pa nooit kans gegee om my kant te stel nie. Die Kinderwet moet hersien word. Baie ouers, pa’s word geraak deur valse bewerings en en word toegang tot hul kinders geweier. Daardie kinders word ook hierdeur te nagekom.” Van der Merwe het almal bedank vir hul bystand en ondersteuning in die moeilike tyd. “Louisa is net so skuldig soos Kobus Koekemoer. Die waarheid kom altyd uit. Ek is lief vir Poppie. Sy is ŉ heldin en het haar boetie gered.” Hy het aan verslaggewers gesê hy is nou “sterk genoeg” om ŉ verklaring by die polisie te gaan aflê rakende die voorval en hul met die ondersoek by te staan. Koekemoer is by sy huis op ŉ plaas in Mamogaleskraal naby Brits, op die Letlhabile-pad, in hegtenis geneem ná Poppie se dood. Sy het in ŉ hospitaal aan haar beserings beswyk nadat Koekemoer haar glo erg geskop het. Lees alle vorige berigte oor Poppie van der Merwe op Maroela Media.